钦定古今图书集成/明伦汇编/氏族典/第394卷 > 李好义
## 钦定古今图书集成/明伦汇编/氏族典/第394卷 > 李好义

按《宋史李好义传》：“好义，下邽人。祖师中，积官中州团
练使。父定一，兴州中军统制。好义初以准备将讨文
州蕃部有功。开禧初，吴曦主师，好义为兴州正将，数
请出精兵袭金人，曦畜谋不纳。未几，关外四州俱陷，
金人长驱入散关，曦以蜀叛。好义闻变亟归，与其兄
谋诛之，欲立长史安丙以主事。”盖曦尝授丙为丞相，
而丙托疾不往，故兄弟有是谋也。既而杨巨源阴结
忠义，欲图曦，好义约巨源以报丙，丙大喜。好义夜飨
士，麾众受甲拜决于家庙，嘱妻马氏曰：“日出无耗，当
自为计。”马氏叱之曰：“我决不辱李家门户。”马氏之母
亦曰：“行矣，勉之！”好义喜，众皆踊跃。时伪宫门洞开，好
义大呼而入，曦护卫皆弃梃而走，曦仓皇欲遁，好义
呼王换斧其腰，引众拥曦首出伪宫，亟驰告丙宣诏，
军民拜舞。好义请乘时取关外四州，巨源赞之。七日，
至西和，好义率众攻城，亲犯矢石，节使完颜钦奔遁。
好义整众而入，欲乘胜径取秦、陇，以牵制淮寇，而宣
抚司令谨守故疆，不得侵越，士气皆沮。好义以中军
统制知西和州，卒，赠少保，谥“忠壮。”